Narami cal’est s’oggettu

Narami cal’est s’oggettu
ca non lu cumprendo ancora,
su t’esser fatta segnora
de signoras a dispettu.

Heris bestida de lana
a s’isculza in su caminu
t’idesi cun su cadinu
carrend’abba de funtana
et hoe tantu galana
t’osservo cun tantu briu
fattende su segnoriu;
bidu ne connotu ancora
de t’esser fatta segnora
narami cal’este s’oggettu?

Veru su tempus non durat
de unu matessi ogn’hora
ca chie non naschet segnora
cun meritos lu procurat
et gasi mai non furat
cuddu signorile istadu,
ma tue non ti nd’has nadu
ne cun meritos nd’has tentu,
duca fatto s’argumentu
ca non lu cumprendo ancora.

Mancu pro propriedade,
a chie bene riflettit,
d’esser segnora cumpetit
chie naschet in zittade,
tantu mancu in realtade
si det dare s’attributu
a tie chi ti b’hat giutu
pagas dies passizera,
ducas est una chimera
su t’esser fatta segnora.

Si riflettis seriamente
su chi fisti et ses ancora,
lassa fagher de segnora
a chie est cumbeniente,
si ses sabia et prudente
mira su chi fisti et sese
et ispozare ti dese
de s’abbitu trasformadu
ch’has bastante puntigliadu
de signoras a dispettu.